प्रतिवर्ष हिंदी दिवस के उपलक्ष्य में राजभाषा हिंदी के प्रति अपने दायित्व का बोध कराने वाले अनेक आयोजनों के बावजूद हम अंग्रेजी की छाँव में चलते – चलते गंतव्य से दूर, बहुत दूर, बहुत ही दूर निकल आए हैं । अतः आज उस अलख को जगाने की आवश्यकता और भी अधिक अनुभव हो रही है जो सांस्कृतिक जागरण काल और स्वतन्त्रता संग्राम के दौरान देखी थी । उसमें जितना महत्व बड़े – बड़े नेताओं का था, उतना ही महत्व, बल्कि एक अर्थ में उससे भी अधिक महत्व उन कार्यकर्ताओं का था जो अपने मार्गदर्शी नेताओं की बात मानकर उनकी शिक्षाओं का पालन कर रहे थे । नींव के पत्थर तो ये अनाम लोग ही थे । हिंदी और सभी भारतीय भाषाओं को उनका उचित स्थान दिलाने के लिए आज वैसे ही समर्पित निष्ठावान कार्यकर्ताओं की आवश्यकता है ।